钦定古今图书集成/理学汇编/文学典/第062卷 > 钱俨
## 钦定古今图书集成/理学汇编/文学典/第062卷 > 钱俨

按《宋史吴越世家》：“俨字诚允，俶之异母弟也。本名信，
淳化初改焉。幼为沙门，及长，颇谨慎好学。俶袭国封，
命为镇东军安抚副使。周显德四年，奏署衢州刺史。
太祖平扬州，俶遣俨入贺，命阁门副使武怀节赍诏
迎劳，赐赉甚厚。及归，又赐玉带、名马、锦彩、器皿。开宝
三年，代兄偡知湖州，充宣德军安抚使。俶奉诏攻毗”
陵，命俨督漕运。太平兴国二年，从俶之请，授新妫、儒
等州观察使，仍知湖州。俨兄仪为慎、瑞、师等州观察
使，入朝，以俨为随州观察使，仪为金州观察使。侍祠
郊宫，特诏升俨班于节度使之次。仪卒，俨换金州，常
从幸天驷监，会赐从官马，太宗敕有司曰：“钱俨儒者，
宜择驯马给之。”未几，出判和州。在职十七年，咸平六
年，卒，年六十七，赠昭化军节度。俨嗜学，博涉经史，少
梦人遗以大砚，自是乐为文辞，颇敏速富赡，当时国
中词翰，多出其手。归京师，与朝廷文士游，歌咏不绝。
淳化初，尝献《皇猷录》，咸平又献《光圣录》，并有诏嘉答。
所著有《前集》五十卷，《后集》二十四卷，《吴越备史》十五
卷，《备史遗事》五卷，《忠懿王勋业志》三卷，又作《贵溪叟
自叙传》一卷。善饮酒，百卮不醉，居外郡尝患无敌，或
言一军校差可伦拟，俨问其状，曰：“饮益多，手益恭。”俨
曰：“此亦变常，非善饮也。”